Paartjie skuldig wat vakansiegangers bedriegDie paartjie het hul slagoffers uit meer as R1 miljoen bedrieg. (Argieffoto ter illustrasie: Unsplash) ŉ Paartjie van KwaZulu-Natal wat nie net talle voornemende vakansiegangers se planne geruïneer het nie, maar hulle ook uit duisende rande geswendel het, is skuldig bevind aan bedrog. Megasen Roland Chetty (38) en Sarasvathi Belinda Pillay (47) het in Mei vanjaar aanvanklik in die Durbanse landdroshof verskyn waar hulle op borgtog van R5 000 elk vrygelaat is. Hulle is Vrydag skuldig bevind op 18 aanklagte van bedrog nadat hulle hulle as reisagente voorgedoen het en hul slagoffers eindelik uit ŉ gesamentlike R1,2 miljoen bedrieg het, sê kapt. Nqobile Gwala, polisiewoordvoerder in die provinsie. Die twee het hul niksvermoedende slagoffers tussen Februarie 2018 en Oktober 2019 afslagvakansies plaaslik en oorsee beloof. Altesame 14 bedrogklagte in gebiede soos Chatsworth, Phoenix, Malvern, Town Hill en Tongaat is daarna teen hulle aanhangig gemaak. Die twee word in Oktober in die Durbanse streekhof gevonnis.